#### **O b s a h**

Úvod…………………………………………………………………………... 1

***Orgány Fondu***………………………………………………………………….....2

1. **Prezídium** …………………..……………………………………...….2
2. **Dozorná rada** ……………………………………………………...….2
3. **Výkonný výbor** ………………………………………………………..3

***Hlavné aktivity Fondu v roku 2008***.......……………………………………......4

1. ***Príprava a realizácia predajov***………......………………………..…..5
2. ***Kapitálový trh a dlhopisy***……………………………………....…......7
3. ***Reštitúcie a bezodplatné prevody***……………………………..........…8
4. ***Zakladateľské činnosti a výkon práv akcionára***………......……......10
5. ***Sledovanie pohľadávok***……………………………………......….....13
6. ***Vymáhanie pohľadávok, odstupovanie od zmlúv a konkurzy***….......15
7. ***Súdne spory a právna agenda***………………………………….........17
8. ***Kontrola a vybavovanie sťažností***……………………………...........18

***Hospodárenie Fondu v roku 2008***......................................................................... .20

1. ***Príjmy Fondu***.......................................................................................20
2. ***Výdavky Fondu***....................................................................................21
3. ***Bilancia príjmov a výdavkov Fondu k 31.12.2008***.............................23
4. ***Stav majetku a záväzkov Fondu k 31.12.2008***....................................24

# ÚVOD

Fond národného majetku Slovenskej republiky vznikol dňa 28. júna 1991. Bol zriadený zákonom Národnej rady Slovenskej republiky č. 253/1991 Zb. o pôsobnosti orgánov Slovenskej republiky vo veciach prevodov majetku štátu na iné osoby a o Fonde národného majetku Slovenskej republiky (ďalej len „Fond“).

Najvyššie orgány Fondu, ktorými sú prezídium a dozorná rada, volí a odvoláva Národná rada Slovenskej republiky. Štatutárnym orgánom Fondu je výkonný výbor.

Hlavnou úlohou Fondu v zmysle zákona je realizácia privatizačných projektov na základe rozhodnutí o privatizácii. V prípade priameho predaja majetku alebo akcií, organizuje Fond výberové konania, alebo zabezpečuje prípravu a priebeh verejných obchodných súťaží, pripravuje a uzatvára kúpne zmluvy s nadobúdateľmi privatizovaného majetku. Pri privatizácii uskutočnenej vložením štátneho majetku do akciovej spoločnosti, je Fond zakladateľom a jediným akcionárom, ktorý následne tieto akcie prevádza na nadobúdateľov v súlade s rozhodnutím o privatizácii.

Majetok Fondu tvorí:

1. privatizovaný majetok, ktorý prešiel na Fond podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon“),
2. zisk z účasti Fondu na podnikaní obchodných spoločností, na ktorých podnikaní sa zúčastňuje,
3. výnos z predaja akcií alebo podielov na iných ako akciových spoločnostiach,
4. akcie alebo majetkové podiely, ktoré neboli predmetom rozhodnutia o privatizácii, a ktoré Fond nadobudol ako akcionár alebo spoločník,
5. majetok, ktorý na Fond prešiel v dôsledku odstúpenia od zmluvy.

Fond je pod priamym dohľadom Národnej rady Slovenskej republiky, ktorej predkladá na schválenie rozpočet Fondu, návrh na použitie majetku Fondu podľa § 28 ods. 3 písm. b) zákona, ročnú účtovnú závierku a výročnú správu o svojej činnosti.

Príjmy a výdavky Fondu nie sú súčasťou štátneho rozpočtu Slovenskej republiky a môžu byť použité len v súlade so zákonom.

# ORGÁNY FONDU

Orgánmi Fondu sú prezídium, dozorná rada a výkonný výbor.

### I. Prezídium

Najvyšším orgánom Fondu je prezídium, ktoré pozostáva z deviatich členov. Podľa § 31 ods. 2 zákona prezidenta prezídia, viceprezidenta a ďalších sedem členov prezídia Fondu volí a odvoláva na návrh vlády alebo výboru Národnej rady Slovenskej republiky Národná rada Slovenskej republiky (ďalej aj „NR SR“) tajným hlasovaním.

V zmysle § 32 ods. 2 a 3 zákona Prezídium Fondu zodpovedá najmä za vypracovanie:

* návrhu na použitie majetku Fondu podľa § 28 ods. 3 písm. b) zákona,
* návrhu rozpočtu Fondu,
* ročnej účtovnej závierky Fondu,
* výročnej správy o činnosti Fondu za predchádzajúci rok,

ktoré po prerokovaní v Dozornej rade Fondu a vo vláde Slovenskej republiky predkladá na schválenie Národnej rade Slovenskej republiky. Do pôsobnosti prezídia patrí aj vymenúvanie a odvolávanie členov výkonného výboru.

Počas roku 2008 pracovalo prezídium v nasledovnom zložení:

|  |  |
| --- | --- |
| *JUDr. Peter Šimko*  *Ing.Vladimír Kocourek*  *Ing. Jozef Cudrák*  *Ing. Vladimír Taraba, PhD.*  *Ing. Pavol Hanus*  *Ing. Peter Oremus*  *Ľubomír Želiezka*  *Mgr. Gerhard Majling*  *Ing. Peter Greguš* | * + prezident   + viceprezident   + člen   + člen   + člen   + člen   + člen   + člen   + člen |

### II. Dozorná rada

Dozorná rada Fondu kontroluje hospodárenie Fondu a súlad činnosti Fondu so zákonom, Štatútom Fondu a inými všeobecne záväznými právnymi predpismi. Na zistené nedostatky upozorňuje Prezídium Fondu, vládu Slovenskej republiky, Národnú radu Slovenskej republiky, príp. iné orgány.

Podľa ustanovenia § 37 ods. 1 zákona sa dozorná rada skladá zo siedmich členov. Predsedu a ďalších členov volí a odvoláva na návrh výboru Národnej rady Slovenskej republiky Národná rada Slovenskej republiky tajným hlasovaním.

Počas roku 2008 pracovala dozorná rada v nasledovnom zložení:

|  |  |
| --- | --- |
| *Ing. Anna Bubeníková*  *Mgr. Ivan Švec*  *JUDr. Karol Gordík*  *Ing. László Hóka*  *Ing. László Pomothy*  *Ing. Viliam Holeva*  *Ing. Jaroslav Ivan*  *Ing. Jozef Parec*  *RSDr. Milan Mikláš* | * + predseda   + podpredseda   + člen   + člen, zomrel 6. júla 2008   + člen, menovaný uznesením NR SR č. 992 z 10.9.2008   + člen   + člen   + člen, zomrel 7. apríla 2008   + člen, menovaný uznesením NR SR č. 904 z 20.  júna 2008 |

***III. Výkonný výbor***

Výkonný výbor Fondu je štatutárny orgán Fondu, ktorý riadi jeho činnosť. Podľa ustanovenia § 35 ods. 1 zákona sa výkonný výbor skladá z jedenástich členov. Funkciu predsedu vykonáva viceprezident prezídia. Ostatných desať členov výkonného výboru, ktorých volí prezídium, je poverených vedením jednotlivých sekcií. Všetci členovia výkonného výboru sú zamestnancami Fondu.

Počas roku 2008 pracoval Výkonný výbor Fondu v tomto zložení:

|  |  |
| --- | --- |
| *Ing. Vladimír Kocourek*  *Ing. Pavol Krištof*  *JUDr. Daniel Lukáč*  *Ing. Pavel Čerňanský*  *Ing. Juraj Konevič*  *Ing. Pavol Kusenda*  *Ing. Vladimír Macašek*  *JUDr. Milan Magát*  *Ing. Ľubomír Neslušan*  *Ing. Vladimír Sečka*  *Ing. Roman Schlosser*  *Ing. Ján Vaculčiak* | * + predseda   + podpredseda a riaditeľ sekcie prípravy a realizácie predajov   + podpredseda a riaditeľ sekcie právnej, kontroly a sťažností   + člen a riaditeľ sekcie zakladateľských činností a výkonu práv akcionára   + člen a riaditeľ sekcie stratégie   + člen a riaditeľ sekcie ekonomiky   + člen a riaditeľ sekcie logistiky   + člen a riaditeľ sekcie reštitúcií a bezodplatných prevodov   + člen a riaditeľ sekcie sledovania pohľadávok   + člen a riaditeľ sekcie vymáhania pohľadávok a odstupovania od zmlúv, odvolaný uznesením Prezídia Fondu č. 16/CCVII/08 z 23.9.2008   + člen a riaditeľ sekcie vymáhania pohľadávok a odstupovania od zmlúv, menovaný uznesením Prezídia Fondu č. 17/CCVII/08 z 23.9.2008   + člen a riaditeľ sekcie kapitálového trhu a dlhopisov |

# HLAVNÉ AKTIVITY FONDU V ROKU 2008

Činnosť Fondu v roku 2008 bola zameraná najmä na:

* aktualizáciu evidencie majetku Fondu, vrátane jeho majetkových účastí v obchodných spoločnostiach, s ktorými možno naložiť podľa § 10 a § 28 ods. 3 písm. m), §  8 a § 9 zákona,
* realizáciu pripravovaných predajov majetkových účastí Fondu na podnikaní spoločností do 5% na základnom imaní (COIMEX Invest, a.s., Dinas Banská Bystrica, a.s., ŽELING, a.s.)
* sledovanie, spravovanie a vymáhanie pohľadávok Fondu,
* uzatvorenie Zmluvy o urovnaní súdneho sporu o platnosti odstúpenia Fondu od zmluvy o kúpe akcií spoločnosti Letisko M.R.Štefánika – Airport Bratislava, a.s. (BTS) so sídlom v Bratislave,
* výkon akcionárskych práv v spoločnostiach, v ktorých má Fond majetkovú účasť,
* uspokojovanie reštitučných nárokov oprávnených osôb, ktorých nárok vyplýva zo zákona č. 87/1991 Zb. o mimosúdnych rehabilitáciách v znení neskorších predpisov, formou vydania cenného papiera – zmenky,
* pokračovanie v bezodplatných prevodoch akcií vodárenských spoločností na obce a mestá v súlade s § 12 ods. 2 písm. d.) zákona,
* pokračovanie vo vyplácaní dlhopisov Fondu aj po uplynutí premlčania nároku oprávnených osôb (právo na ich vyplatenie sa premlčalo vo všeobecnej trojročnej premlčacej dobe podľa zákona č. 40/1964 Zb. Občianskeho zákonníka v znení neskorších predpisov, t.j. 31.12.2004),
* zastupovanie, vrátane účasti na súdnych pojednávaniach v súdnych sporoch súvisiacich s vymáhaním pohľadávok, ktoré vyplývajú z uzatvorených zmlúv ako aj sporov o určenie neplatnosti uzatvorenia kúpnej zmluvy s kupujúcim, o vydanie predbežných opatrení, atď..
* zabezpečovanie úloh vnútornej legislatívy Fondu a na legislatívnu činnosť vonkajšiu – stanoviská, pozmeňujúce návrhy v medzirezortnom pripomienkovom konaní k návrhom zákonov, návrhom zmien zákonov, vyhlášok a nariadení vlády; poskytovanie ďalších právnych služieb, najmä vybavovania dožiadaní súdov, orgánov verejnej správy, právnických a fyzických osôb,
* zabezpečenie plynulého prechodu na menu Euro.

### I. Príprava a realizácia predajov

Činnosť a náplň práce Sekcie prípravy a realizácie predajov v roku 2008 spočívala najmä v príprave rozhodnutí o spôsobe naloženia s majetkom Fondu podľa § 28 ods. 8 a §  28  ods. 3 písm. m) zákona. V súvislosti s touto činnosťou Fond predkladal žiadosti na Ministerstvo hospodárstva Slovenskej republiky (ďalej aj „MH SR“) o vydanie predchádzajúceho súhlasu MH SR k spôsobu naloženia s majetkom alebo majetkovými účasťami Fondu podľa § 28 ods. 7 zákona (okrem majetku získaného odstúpením od zmluvy). S uvedeným súvisí i príprava materiálov pre rozhodovanie orgánov Fondu o nakladaní s majetkom a majetkovými účasťami Fondu podľa § 28 ods. 7 a následne zabezpečenie úkonov súvisiacich s prípravou, organizáciou a realizáciou výberu kupujúceho na základe písomného súhlasu vydaného Ministerstvom o spôsobe naloženia s majetkom alebo majetkovými účasťami Fondu priamym predajom podľa § 28 ods. 8 zákona. Príprava a realizácia predajov v roku 2008 nadväzovala na výber a začaté predaje podľa Zoznamu majetku Fondu. Tento zoznam bol opätovne v roku 2008 aktualizovaný v osobitných častiach pre majetkovú účasť a majetok, s ktorými možno alebo nemožno ďalej nakladať. Vo väčšine prípadov išlo o doplnenie zoznamu z hľadiska vstupu spoločností do konkurzu, likvidácie a pod., t.j. vyradenie spoločností s akciami, resp. s majetkom ktorých nemožno ďalej nakladať. V roku 2008 Fond pokračoval v aktualizácii evidencie majetku Fondu vrátane jeho majetkových účastí v obchodných spoločnostiach, s ktorým možno naložiť podľa § 10 a § 28 ods. 3 písm. m), § 8 a 9 zákona.

V nadväznosti na Zoznam majetku Fondu pokračoval Fond v roku 2008 v pripravovaných predajoch majetkových účastí Fondu do 5 %. Po schválení v orgánoch Fondu bolo vyhlásené výberové konanie na nadobúdateľa majetkových účastí Fondu na podnikaní v 5 vybraných spoločnostiach, kde majetková účasť Fondu bola do 5 % základného imania (ďalej aj „ZI“). Výberové konanie začalo 18.4.2008 a prebiehalo v spolupráci s poradcom BENEFIT FINANCE, a.s. so sídlom v Bratislave, ktorý bol obstaraný cestou verejného obstarávania a s ktorým bola uzavretá Zmluva o poskytnutí služieb v súvislosti s akciou „Poradca pre predaj akcií“.

Išlo o naloženie s majetkovou účasťou Fondu podľa § 28 ods. 8, resp. § 28 ods. 3 písm. m.) zákonav nasledujúcich spoločnostiach, kde príslušné orgány Fondu a MH SR rozhodli o spôsobe naloženia takto:

1. **COIMEX Invest, a.s.**, so sídlom v Banskej Bystrici, vo výške 5 kusov akcií vydaných v podobe 1 listinnej hromadnej akcie na meno, t.j. 0,007298 % základného imania spoločnosti predajom záujemcovi, ktorého vyberie Fond na základe výberového konania;
2. **České aerolinie, a.s.**, so sídlom v Prahe, v o výške 670 kusov akcií v menovitej hodnote 0,24 % základného imania spoločnosti - predajom záujemcovi, ktorého vyberie Fond na základe výberového konania pri dodržaní Stanov spoločnosti o predkupnom práve ostatných akcionárov spoločnosti a o obmedzení prevoditeľnosti akcií spoločnosti;
3. **SLOVGLASS, a.s.**, so sídlom v Poltári, vo výške 1 126 kusov akcií v menovitej hodnote 1 listinnej hromadnej akcie na meno t.j. 0,169 % základného imania spoločnosti predajom záujemcovi, ktorého vyberie Fond na základe výberového konania pri dodržaní Stanov spoločnosti o prednostnej ponuke akcií spoločnosti a o obmedzení prevoditeľnosti akcií spoločnosti;
4. **Dinas Banská Belá, a.s.**, so sídlom v Banskej Belej, vo výške 1 668 kusov akcií , t.j. 2,119 % základného imania spoločnosti – bolo vydané rozhodnutie vlády SR o privatizácii a predchádzajúci písomný súhlas MH SR so spôsobom naloženia s predmetnou majetkovou účasťou Fondu predajom záujemcovi, ktorý bude vybraný vo výberovom konaní a o ktorom rozhodne Prezídium Fondu na návrh Výkonného výboru Fondu;
5. **ŽELING, a.s.**, so sídlom v Bratislave, vo výške 794 kusov akcií t.j. 3 % základného imania spoločnosti – bolo vydané rozhodnutie vlády SR o privatizácii a predchádzajúci písomný súhlas MH SR so spôsobom naloženia s predmetnou majetkovou účasťou Fondu predajom záujemcovi, ktorý bude vybraný vo výberovom konaní a o ktorom rozhodne Prezídium Fondu na návrh Výkonného výboru Fondu

Z toho v 2 prípadoch išlo o naloženie s majetkovou účasťou Fondu podľa § 28 ods. 8 zákona - Dinas Banská Belá, a.s. a ŽELING, a.s., kde bol v súlade so zákonom udelený i predchádzajúci písomný súhlas MH SR so spôsobom naloženia s predmetnými akciami. V ostatných 3 prípadoch ide o akcie nadobudnuté Fondom podľa § 28 ods. 3 písm. m.) zákona, ktoré Fond nadobudol ako akcionár – COIMEX invest, a.s., České aerolínie, a.s. a SLOVGLASS, a.s..

Výstupom z výberového konania boli 3 uzavreté zmluvy o kúpe akcií s vybraným nadobúdateľom LUXORY, s.r.o. Bratislava z 20.8.2008, ktorých predmetom bol predaj akcií spoločností COIMEX Invest, a.s., Dinas Banská Bystrica, a.s. a ŽELING, a.s.:

**Predaj akcií v roku 2008**

|  |  |  |
| --- | --- | --- |
| **Zmluva** | **Počet predávaných CP v ks** | **Kúpna cena v tis. Sk** |
| Zmluva o kúpe akcií č. 2259/2008 z 20.8.2008 (COIMEX Invest, a.s.) | 5 | 5 |
| Zmluva o kúpe akcií č. 2262/2008 z 20.8.2008 (Dinas Banská Bystrica, a.s.) | 1668 | 50 |
| Zmluva o kúpe akcií č. 2263/2008 z 20.8.2008 (ŽELING, a.s.). | 794 | 794 |
| **Spolu** |  | **849** |

Výberové konanie v časti týkajúcej sa akcií spoločnosti SLOVGLASS, a.s. bolo zrušené z dôvodu vyhlásenia konkurzu na majetok spoločnosti. Výberové konanie v časti týkajúcej sa akcií spoločnosti České aerolinie, a.s. bolo zrušené v spojitosti s ponukou Ministerstva financií Českej Republiky na súbežný predaj akcií.

V roku 2008 neboli vyhlásené a realizované žiadne obchodné verejné súťaže na predaj majetku, resp. majetkových účastí Fondu.

Sekcia prípravy a realizácie predajov pripravovala v roku 2008 realizáciu uznesenia Prezídia Fondu z 26.1.2006, ktorým bol schválený spôsob naloženia s 30% -nou majetkovou účasťou Fondu na podnikaní spoločnosti Slovenské lodenice Komárno, a.s. Bratislava podľa § 28 ods. 3 písm. m) zákona podľa Akcionárskej zmluvy z 1.7.2003 (ďalej len „Akcionárska zmluva“) realizáciou predkupného práva. Realizácia uvedeného uznesenia bola v roku 2006 prerušená v súvislosti so zastavením procesu privatizácie a predajov v súlade s uznesením vlády SR a nadväzne na to aj orgánov Fondu. Pokračovanie realizácie predaja predstavovalo rozhodnutie výkonného výboru Fondu o schválení návrhu hlasovania na mimoriadnom valnom zhromaždení delegovaným zástupcom Fondu – Slovenské lodenice Komárno, a.s. Bratislava. Najzávažnejším bodom programu bolo schválenie Rozhodujúcej osoby na určenie Trhovej ceny akcií emitenta Slovenské lodenice Komárno, a.s., v zmysle uzatvorenej Akcionárskej zmluvy medzi Fondom a EURAM Bank AG zo dňa 4.7.2003, podľa ktorej je jedným z možných spôsobov predaja akcií určenie ceny za prevádzané akcie Rozhodujúcou osobou, ktorá stanoví Trhovú cenu jednej akcie v zmysle príslušných článkov Akcionárskej zmluvy. Schválenie Rozhodujúcej osoby na valnom zhromaždení dňa 17.3.2008 znamenalo teda pokračovanie procesu prípravy predaja akcií Fondu spoločnosti Slovenské lodenice Komárno, a.s. so sídlom v Bratislave podľa Akcionárskej zmluvy realizáciou predkupného práva v súlade s rozhodnutím orgánov Fondu. Po doručení trhového ocenenia Rozhodujúcou osobou pokračoval proces predaja za účasti poradcu vybraného v procese verejného obstarávania. Do konca roku 2008 predaj nebol ukončený.

V roku 2008 pokračovali práce smerujúce k realizácii naloženia s časťou majetku bývalého štátneho podniku Výskumno-vývojový ústav pozemných stavieb NOVA, ktorý na Fond prešiel odstúpením od zmluvy č. 1767/1996 a to 1) priamym predajom vo verejnom záujme časti majetku na kupujúceho Národná diaľničná spoločnosť, a.s. a 2) priamym predajom časti majetku nezahrnutého na výstavbu diaľnice D 61 a zároveň sa pripravovala žiadosť o vydanie predchádzajúceho písomného súhlasu MH SR so spôsobom naloženia s uvedeným majetkom. Vzhľadom na niektoré objektívne okolnosti (chyba zamerania v Geometrickom pláne a chybné znalecké posudky) bola realizácia presunutá do roku 2009.

Pripravovaná realizácia privatizačných rozhodnutí vlády SR č. 623/2004 o privatizácii dvoch častí podniku SLOVTHERMAE, Slovenské liečebné kúpele, podnik služieb, š.p. – časť SLOVTHERMAE Rajská 4, Bratislava a Liečebný ústav Diamant a Kúpeľný dom Achát Dudince a časť SLOVTHERMAE Radlinského 13, Bratislava (podiel 8/80 nehnuteľností), bola zrušená uznesením vlády SR č  968 zo dňa 17.12.2008. Privatizačný projekt bol na základe žiadosti vrátený na MH SR.

### II. Kapitálový trh a dlhopisy

K základným úlohám Sekcie kapitálového trhu a dlhopisov (ďalej len sekcia) patrilo v roku 2008 zabezpečenie výplaty menovitej hodnoty a výnosu dlhopisu Fondu oprávneným osobám a zabezpečenie prevodov cenných papierov v Centrálnom depozitári cenných papierov SR, a.s. (ďalej len „CDCP“).

Sekcia na základe evidencie majiteľov dlhopisu Fondu vybavuje žiadosti na vyplatenie dlhopisov Fondu oprávneným osobám a vykonáva všetky činnosti súvisiace s ich splatením, resp. s vyplatením neprevzatých výplat dlhopisov Fondu. Tieto cenné papiere Fond vydal a splatil v zmysle zákona č. 92/1991 Zb. o podmienkach prevodu majetku štátu na iné osoby v znení neskorších predpisov a na základe zákona č. 717 z 2. decembra 2004, ktorým sa mení a dopĺňa s účinnosťou od 30. decembra 2004 zákon č. 92/1991 Zb., Fond pokračuje v zabezpečovaní výplaty svojich dlhopisov aj po trojročnej premlčacej dobe na ich výplatu oprávneným osobám.

V tejto súvislosti, na základe obdržaných žiadostí o vyplatenie menovitej hodnoty a výnosu dlhopisu Fondu, bolo v roku 2008 vyplatených 420 oprávnených osôb v celkovej sume 5 149 603,- Sk. Ku koncu roka 2008 mal Fond evidovaných viac ako 230 rozpracovaných žiadostí dedičov o vyplatenie dlhopisu Fondu, pri ktorých ide o novoobjavené dedičstvo a u ktorých bolo dedičské konanie začaté až v roku 2008. K 31.12.2008 bolo evidovaných cca 37 646 oprávnených osôb na výplatu dlhopisov Fondu v celkovom objeme cca 489 mil. Sk.

Uvedený vysoký počet dosiaľ nevyplatených dlhopisov Fondu súvisí najmä s úmrtiami oprávnených majiteľov dlhopisov Fondu, lehotou dedičských konaní, s neprevzatím zaslanej výplaty dlhopisu Fondu z dôvodu zmien v adrese bydliska oprávnených osôb, resp. ich dlhodobého pobytu v zahraničí.

Prevod akcií v majetku Fondu, ktoré nie sú obchodované na Burze cenných papierov v Bratislave, a.s., zabezpečila sekcia v CDCP na základe uzatvorených zmlúv. Služby súvisiace s prevodom cenných papierov zabezpečuje Fond priamo prostredníctvom elektronického systému CDCP zo sídla spoločnosti (zadávanie tzv. „polpríkazov“). Zriadenie záložného práva na predané akcie, vrátane jeho zmien a ukončenia zabezpečovala pre Fond sekcia na prepážke v CDCP, resp. u členov CDCP, u ktorých majú kupujúci otvorené účty.

**Prevody cenných papierov v roku 2008 (do 9.12.2008)**

|  |  |  |  |
| --- | --- | --- | --- |
| **Druh prevodu** | **Počet prevodov (ks)** | **Počet CP (ks)** | **%** |
| Prevody akcií na základe kúpnych zmlúv | 4 | 2 497 | 1,22 |
| Bezodplatné prevody akcií na obce a mestá | 54 | 201 591 | 98,78 |
| **Spolu** | **58** | **204 088** | **100,00** |

V nadväznosti na uvedené činnosti sekcia v internej evidencii vedie a spravuje majetkový účet cenných papierov Fondu evidovaných v CDCP. V tejto súvislosti sekcia realizuje všetky zmeny v účte cenných papierov, zabezpečuje všetky požiadavky a potreby súvisiace so službami v CDCP. Pritom ide najmä o výpisy z majetkového účtu cenných papierov pre potreby účasti Fondu na valných zhromaždeniach v akciových spoločnostiach s majetkovou účasťou Fondu, pre realizáciu verejných súťaží a priamych predajov majetkových účastí Fondu, pre potreby vnútornej kontroly v akciových spoločnostiach s majetkovou účasťou Fondu, ap.

### III. Reštitúcie a bezodplatné prevody

Sekcia reštitúcií a bezodplatných prevodov zabezpečovala v roku 2008 v rámci Fondu tie činnosti, ktoré svojou povahou súvisia s realizáciou rozhodnutí o privatizácii schválených privatizačných výstupov, najmä bezodplatných prevodov. Riešila vysporiadanie reštitučných nárokov oprávnených osôb a taktiež vykonávala majetkovo-právne posudzovanie majetku v žiadostiach fyzických a právnických osôb, riešila neoprávnene zapísaný majetok v prospech Fondu formou katastrálneho konania, zabezpečovala spôsob naloženia s majetkom Fondu.

#### Uspokojovanie reštitučných nárokov oprávnených osôb

V roku 2008 zabezpečila sekcia reštitúcií a bezodplatných prevodov finančnú náhradu voči oprávneným osobám, ktorých nárok vyplýva zo zákona č. 87/1991 Zb. o mimosúdnych rehabilitáciách v znení neskorších predpisov, formou vydania cenných papierov – zmenky. Touto formou boli v súlade s § 8 zákona č. 319/1991 Zb. o zmiernení niektorých majetkových krívd a o pôsobnosti orgánov štátnej správy Slovenskej republiky v oblasti mimosúdnych rehabilitácií v znení neskorších predpisov a na základe rozhodnutí Ministerstva financií Slovenskej republiky riešené nároky 17 oprávnených osôb, ktorým boli vydané cenné papiere – zmenky v celkovej hodnote 1 618 131,28 Sk.

Ministerstvo hospodárstva SR rozhodlo o vyporiadaní 2 reštitučných nárokov podľa § 2 ods. 3 zákona č. 87/1991 Zb. v nadväznosti na § 47 zákona č. 92/1991 Zb., ktorým Fond vydal cenné papiere – zmenky v hodnote 25 050 Sk.

V zmysle zmluvy o spolupráci pri platení domicilovaných zmeniek uzatvorených medzi Fondom a Slovenskou sporiteľňou, a.s. bol zabezpečovaný spôsob vyplácania zmeniek vystavených Fondom, na príkaz Fondu oprávneným osobám v 39-tich platobných miestach na území Slovenskej republiky.

V súlade s rozhodnutím Ministerstva hospodárstva Slovenskej republiky evidoval Fond v priebehu roku 2008 reštitučné nároky oprávnených osôb, ktorých nárok vyplýva zo zákona č. 87/1991 Zb. o mimosúdnych rehabilitáciách v znení neskorších predpisov v celkovej výške 15 741 295 Sk. Tieto nároky budú priebežne realizované v ďalšom období, ak pominú dôvody, ktoré bránia uspokojeniu reštitučných nárokov – sú predmetom súdnych sporov alebo iných právnych prekážok.

Fondu prislúcha povinnosť realizovať v súlade s platnou legislatívou aj tie nároky o ktorých bude Ministerstvo financií rozhodovať v súlade so zákonom o mimosúdnych rehabilitáciách. Podľa dostupných analýz, ktoré má Fond k dispozícii, v roku 2008 evidovalo Ministerstvo financií Slovenskej republiky 136 doposiaľ nevybavených žiadostí o finančnú náhradu, pričom počet oprávnených osôb uvedených v predmetných žiadostiach je 197 reštituentov. Na okresných a  krajských súdoch prebieha 19 súdnych konaní, v ktorých sú vyčíslené nárokované finančné náhrady v sume viac ako 12 mil. Sk. Vzhľadom k tomu, že na Ministerstvo financií Slovenskej republiky sú priebežne doručované nové žiadosti a oprávnené osoby si požiadavku o finančnú náhradu môžu podať do jedného roka odo dňa právoplatnosti rozsudku súdu, ktorým bol zamietnutý návrh na vydanie veci, ministerstvo nevie odhadnúť počet budúcich žiadateľov – reštituentov o finančnú náhradu, podľa zákona o mimosúdnych rehabilitáciách.

V pôsobnosti Ministerstva hospodárstva SR je evidovaných 8 reštitučných nárokov podľa § 47 zákona č. 92/1991 Zb. a 15 prípadov je v dlhodobom riešení.

#### Bezodplatné prevody

V súlade s § 12 ods. 2 písm. d) zákona č. 92/1991 Zb. sekcia reštitúcií a bezodplatných prevodov pokračovala aj v roku 2008 v zabezpečovaní úloh, ktoré jej vyplývali z rozhodnutí Ministerstva pre správu a privatizáciu národného majetku Slovenskej republiky pri bezodplatných prevodoch akcií emitovaných vodárenskými spoločnosťami na mestá a obce. V tomto období boli vykonané bezodplatné prevody akcií vodárenských spoločností v celkovej účtovnej hodnote prevedeného privatizovaného majetku 201 591 tis. Sk.

Fond v súlade so schválenou koncepciou transformácie vodární a kanalizácií vo vláde Slovenskej republiky, zabezpečil celkovo do konca roku 2008 cca 2 700 bezodplatných prevodov akcií na mestá a obce v pôsobnosti 7 vodárenských spoločností na území Slovenskej republiky v hodnote takmer 33 mld. Sk.

Podľa § 28 ods. 8 zákona riešila sekcia z poverenia Prezídia Fondu spôsob nakladania s majetkovou účasťou Fondu na podnikaní 4 vodárenských spoločností, s ktorou nemohol naložiť v súlade s príslušnými rozhodnutiami Ministerstva pre správu a privatizáciu národného majetku Slovenskej republiky z dôvodu, že pôvodne schválený bezodplatný prevod na vojenské obvody (Záhorie, Lešť, Valáškovce a Javorina) nebol realizovaný, pretože vojenské obvody nemajú právnu subjektivitu obce.

V súlade s rozhodnutím Prezídia Fondu, po predchádzajúcej zmene pôvodných rozhodnutí vo vláde Slovenskej republiky, a v súlade s písomným súhlasom Ministerstva hospodárstva Slovenskej republiky, budú majetkové účasti Fondu v celkovej hodnote 8 085 tis. Sk prevedené na okresné mestá, do pôsobnosti ktorých vojenské obvody spadajú.

#### Riešenie majetkovo-právnych problémov privatizovaného majetku

Riešenie majetkovo-právnych problémov vyplývajúcich z postupnej realizácie privatizačných rozhodnutí, najmä v oblasti nakladania s nehnuteľným majetkom, je významnou agendou sekcie z dôvodu napĺňania strategických zámerov Fondu pri zabezpečovaní privatizácie štátneho majetku. V súlade s vývojom privatizácie boli vykonávané právne analýzy a stanoviská za účelom objektivizácie postupov Fondu v prípadoch, keď sa privatizovaný majetok stal predmetom súdnych sporov alebo sporných reštitučných náhrad.

V hodnotenom období sekcia riešila žiadosti fyzických a právnických osôb, ktorých predmetom bol majetok, vo väčšine prípadov nehnuteľný majetok. Šetrila a vydávala záväzné stanoviská k majetku dualitného vlastníctva medzi sprivatizovaným štátnym podnikom a fyzickou osobou, k sprivatizovanému majetku, ktorý je predmetom súdneho sporu, k majetku, ktorý bol chybne vedený vo vlastníctve Fondu, k majetku, ktorý bol opomenutý v procese privatizácie, k majetku, ktorý je predmetom Ústavy Slovenskej republiky (vodné toky, nerastné bohatstvo) a iných platných právnych noriem, k majetku, ktorý je vo vlastníctve Slovenského štátu v správe orgánov štátnej správy.

Sekcia poskytuje podľa zákona č. 173/1993 Z.z. v znení zákona č. 564/2003 Z.z. výšku náhrady poskytovanej Fondom povinnej osobe, ktorá uspokojila reštitučný nárok oprávnenej osoby vydaním majetku. Z právneho a zákonného hľadiska sú posudzované a riešené podané žiadosti povinných osôb, ktoré žiadajú Fond o finančnú náhradu za vydaný majetok na základe rozsudku súdu alebo rozhodnutia pozemkového úradu a na základe dohody o vydaní majetku.

V súčinnosti s príslušnými katastrami nehnuteľností sa dodatočne zabezpečovalo vysporiadanie majetku neoprávnene zapísaného v prospech Fondu. V tejto oblasti boli postupne vydané právoplatné rozhodnutia o oprave chyby v katastrálnom operáte v zmysle § 59 zákona č. 162/1995 Z.z. a následne bola vykonaná zmena zápisu vlastníka (Slovenský pozemkový fond, Ministerstvo hospodárstva Slovenskej republiky).

**Reštitúcie a bezodplatné prevody v roku 2008**

|  |  |  |
| --- | --- | --- |
| **Činnosť** | **Objem v tis. Sk** | **Počet prípadov** |
| A: Reštitúcie § 8 zák.č.319/91 Zb. (MF SR), finančná náhrada formou zmenky  Reštitúcie: § 2 ods.3 zák.č.87/91 Zb. (MH SR), finančná náhrada formou zmenky | 1 618,1 | 17 |
| 25,1 | 2 |
| B: Zmluvy o bezodplatnom prevode akcií vodárenských spoločností na mestá a obce | 201 591,0 | 54 |
| **Spolu:** | **203 234,2** | **73** |

### IV. Zakladateľské činnosti a výkon práv akcionára

K 31.12.2008 mal Fond majetkovú účasť v 95 akciových spoločnostiach, z ktorých bolo 50 v konkurze, v likvidácii alebo už bol konkurz ukončený, ale spoločnosť nebola ešte vymazaná z obchodného registra, alebo spoločnosť už bola vymazaná z obchodného registra, ale akcie ešte zostali na účte Fondu. Z evidovaného počtu 95 akciových spoločností mal Fond účasť vyššiu ako 50 % zo základného imania v 28 spoločnostiach.

Zo 45 spoločností, ktoré nie sú dotknuté konkurzom alebo likvidáciou je najviac spoločností z odvetvia dopravy. Štruktúra spoločností podľa odvetví je uvedená v nasledovnej tabuľke:

|  |  |
| --- | --- |
| Odvetvie | Počet a.s. |
| Doprava | 19 |
| Elektroenergetika | 6 |
| Teplárenstvo | 6 |
| Vodárenstvo | 5 |
| Zdravotníctvo | 3 |
| Strojárenstvo | 2 |
| Kapitálový trh | 2 |
| Ostatné | 2 |
| Spolu | 45 |

Najvýznamnejšími spoločnosťami, v ktorých má Fond majetkovú účasť, z hľadiska výšky základného imania, majetkovej účasti a vyplácania dividend, sú podniky elektroenergetiky, teplárenstva a spoločnosť Slovak Telekom, a.s.

V roku 2008 obdržal Fond dividendy zo 14 spoločností v celkovej výške 16 734 mil. Sk. Z toho dividendy zo spoločností Slovenský plynárenský priemysel, a.s., Slovenská elektrizačná prenosová sústava, a.s., Západoslovenská energetika, a.s., Stredoslovenská energetika, a.s., Východoslovenská energetika, a.s. a Slovak Telekom, a.s. predstavovali čiastku 16 286,6 mil. Sk, čo predstavuje 97,3 % zo všetkých dividend Fondu v roku 2008. Najvyššie dividendy vyplatila spoločnosť Slovenský plynárenský priemysel, a.s..

Výkon akcionárskych práv bol sústredený najmä na prípravu a aktívnu účasť na valných zhromaždeniach akciových spoločností. Fond zabezpečil prípravu a účasť na 69 riadnych a mimoriadnych valných zhromaždeniach akciových spoločností, v ktorých má Fond majetkovú účasť a vykonáva práva a povinnosti akcionára, a 18 valných zhromaždení v zmysle § 190 Obchodného zákonníka, t.j. vo forme rozhodnutí jediného akcionára. Fond vykonáva akcionárske práva v 39 spoločnostiach.

V súvislosti so spoločnosťami, v ktorých má Fond majetkovú účasť, ale práva a povinnosti akcionára vykonáva podľa § 47 d.) zákona Ministerstvo hospodárstva Slovenskej republiky, pripravil a vydal Fond 20 splnomocnení k účasti na valných zhromaždeniach alebo na vydanie rozhodnutia jediného akcionára.

Ministerstvo hospodárstva SR vykonáva akcionárske práva v týchto 6 spoločnostiach:

* Slovenský plynárenský priemysel, a.s.
* Slovenské elektrárne, a.s.
* Slovenská elektrizačná prenosová sústava, a.s.
* Západoslovenská energetika, a.s.
* Stredoslovenská energetika, a.s.
* Východoslovenská energetika, a.s.

Na riadnych valných zhromaždeniach boli prerokované a prijaté uznesenia týkajúce sa:

* schválenia výročnej správy a.s. za rok 2007,
* schválenia ročnej účtovnej závierky a rozdelenia zisku resp. zúčtovania straty za rok 2007,
* personálnych zmien v predstavenstve a dozornej rade a.s.,
* schválenia ostatných návrhov spadajúcich do právomoci valného zhromaždenia.

Mimoriadne valné zhromaždenia boli zvolávané v súlade s platnými stanovami akciových spoločností, predovšetkým za účelom:

* zmeny stanov,
* personálnych zmien v predstavenstvách a dozorných radách,
* udelenia súhlasu na odpredaj hnuteľného i nehnuteľného majetku, schválenia záložného práva, likvidácie spoločnosti, zvýšenia základného imania,
* schválenia ostatných návrhov spadajúcich do právomoci valného zhromaždenia.

V spoločnostiach, v ktorých bol Fond jediným akcionárom boli mimoriadne valné zhromaždenia spravidla realizované v zmysle § 190 Obch. zákonníka, t.j. rozhodnutím jediného akcionára.

Všetky materiály súvisiace s prípravou valných zhromaždení boli predkladané v písomnej forme na prerokovanie Výkonnému výboru Fondu, resp. Prezídiu Fondu. Okrem materiálov, ktoré boli predmetom rokovania valných zhromaždení boli vyššie uvedeným orgánom Fondu predkladané na prerokovanie aj ďalšie materiály súvisiace s výkonom práv akcionára. Išlo najmä o materiály týkajúce sa:

* personálnych zmienv akciových spoločnostiach,
* informácií o plnení uznesení Výkonného výboru Fondu v súvislosti s činnosťou niektorých spoločností,
* rozšírenia programu valných zhromaždení,
* predpokladaných príjmov Fondu z dividend na roky 2009 – 2011,
* stavu akciových spoločností s majetkovou účasťou Fondu,
* zástupcov Fondu v orgánoch spoločností,
* žiadostí príkazníkov Fondu, v zmysle príkazných zmlúv, k hlasovaniu na rokovaniach dozorných rád.

Vydaniu splnomocnenia pre zástupcov Ministerstva hospodárstva Slovenskej republiky k účasti na valných zhromaždeniach, resp. na vydanie rozhodnutia jediného akcionára predchádza vypracovanie príslušných materiálov a ich prerokovanie vo Výkonnom výbore a v prípade potreby aj v Prezídiu Fondu v takom rozsahu, v akom sa vypracovávajú aj pre spoločnosti, v ktorých práva akcionára vykonáva Fond.

Výkon akcionárskych práv bol zabezpečovaný aj aktívnou účasťou zástupcov Fondu v orgánoch akciových spoločností. Zástupcovia Fondu v dozorných radách majú s Fondom uzavreté príkazné zmluvy, ktoré im stanovujú vyžiadať si stanovisko Výkonného výboru Fondu k hlasovaniu ohľadne:

* personálnych zmien v predstavenstvách a.s.,
* schválenia zmluvných platov riaditeľov akciových spoločností,
* prevodov hnuteľného majetku akciových spoločností v súlade so stanovami týchto spoločností,
* uzavretia zmlúv o nájme na dobu dlhšiu ako jeden rok,
* uzatvárania záložných zmlúv na majetok spoločnosti.

Vzhľadom na skutočnosť, že približne 50% akciových spoločností, v ktorých má Fond majetkovú účasť, bolo v roku 2008 dotknutých konkurzom alebo likvidáciou, Fond aktívne komunikoval so správcami konkurznej podstaty a likvidátormi za účelom zistenia stavu jednotlivých konkurzov a likvidácií. Na základe takto získaných informácií bola Výkonnému výboru a Dozornej rade Fondu predložená „*Informácia o stave konkurzov a likvidácií v spoločnostiach, v ktorých má Fond majetkovú účasť*“.

### V. Sledovanie pohľadávok

Medzi hlavné úlohy v  oblasti sledovania pohľadávok zo zmlúv o predaji majetku, resp. akcií možno zaradiť:

* sledovanie plnenia platobných podmienok z platobných kalendárov dohodnutých v zmluve pre úhrady kúpnej ceny, úrokov, úrokov z omeškania a iných podmienok zmlúv kupujúcimi,
* sledovanie plnenia podmienok a z „ostatných zmluvných záväzkov“, ktorými sú najmä: uzatvorenie záložných zmlúv, realizácia investícií v stanovenom objeme a termíne, dodržanie alebo zvýšenie zamestnanosti, umožnenie účasti zamestnancov na podnikaní, zachovanie predmetu podnikania, poistenie majetku a vinkulácia poistenia v prospech Fondu, plnenie reštitučných nárokov, dodržanie zákazu prevodu majetku.
* výpočty úrokov z kúpnej ceny, úrokov z omeškania, zmluvných pokút a iných sankcií podľa platných zmlúv,
* priebežne sledovanie úhrad a ich identifikácia a zadávanie predpisov na zaúčtovanie splátok, úrokov, úrokov z omeškania, zmluvných pokút,
* posudzovanie a uznávanie investícií ako časti kúpnej ceny, alebo ako ostatné zmluvné podmienky, resp. ako úhrada úrokov z kúpnej ceny (odpustenie úrokov v rozsahu kúpnej ceny) v súlade s podmienkami zmlúv, resp. ich dodatkov,
* vypracovanie a predloženie materiálov ohľadne žiadostí kupujúcich podľa § 19a zákona č. 92/1991 Zb. na prerokovanie v orgánoch Fondu, prípadne vypracovanie a predloženie materiálov ohľadne žiadostí nadobúdateľov privatizovaného majetku o zmenu iných podmienok zmluvy na prerokovanie v orgánoch Fondu,
* kontrola záložných zmlúv a uvoľňovanie majetku, resp. akcií zo záložného práva v súlade s kúpnymi zmluvami a záložnými zmluvami, resp. po udelení súhlasu podľa § 19a zákona č. 92/1991 Zb.,
* inventarizácia pohľadávok Fondu v zmysle zákona o  účtovníctve v  požadovanom členení a  inventarizácia záložného práva v súlade so zmluvami a záložnými zmluvami.
* rokovanie s kupujúcimi podľa naliehavosti problémov,

Sekcia sledovania pohľadávok obdržala v roku 2008 celkom 215 písomných podaní, oznámení a žiadostí kupujúcich, ktoré boli vybavené. Sekcia sledovania pohľadávok obdržala 186 interných podaní a žiadostí. V orgánoch Fondu bolo prerokovaných cca 50 materiálov sekcie, z nich bolo 15 – informácií o uvoľnení záložného práva, 16 žiadostí kupujúcich o vydanie súhlasu s  nakladaním s privatizovaným majetkom podľa § 19a zákona a  zmenu zmluvných podmienok, 6 informácií o neplatičoch a stave pohľadávok Fondu.

Sekcia uplatnila u 8 nadobúdateľov privatizovaného majetku pokuty za porušenie § 19a zákona 92/91 Zb. udelené Fondom v celkovej výške 534 500,- Sk, ktoré boli vo väčšine prípadov už uhradené.

V rámci sledovania plnenia podmienok zmlúv kupujúcimi bolo vykonaných 15 fyzických kontrol realizovaných investícií, resp. plnenia ostatných zmluvných podmienok, a  to v sídlach kupujúcich. V prípadoch súladu dokladov o realizovaných investíciách so smernicou Fondu o uznávaní investícií vypracovala sekcia písomné  uznanie investícií resp. uznanie splnenia iných zmluvných podmienok kupujúcim písomnou formou.

Sekcia sledovania pohľadávok pravidelne vyhotovovala prehľady o  neplatičoch a informácie o pohľadávkach v lehote a po lehote splatnosti.

Z  cca 250 neukončených zmlúv k 31.12.2008 bolo 12 neplatičov odstúpených na sekciu vymáhania pohľadávok a odstupovania od zmlúv, pričom výška nedoplatkov činila 960 mil. Sk. K tomuto dátumu Fond eviduje 80 neplatičov zo zmlúv o predaji majetku, resp. akcií, ktorí už boli vymazaní z obchodného registra a pripravuje sa trvalé upustenie od vymáhania pohľadávok voči nim.

Voči neplatičom boli prijaté nasledovné postupy:

* boli zasielané upozornenia o neplnení zmluvných povinností kupujúcim s uvedením výšky pohľadávky v členení (splátka, úrok, úrok z omeškania, sankcia) a zároveň bol príslušný kupujúci vyzvaný k jej úhrade v stanovenom termíne,
* časť dlžníkov riešila svoje záväzky požiadaním Fondu o odpredaj dubiózneho a v súčasnosti nepotrebného majetku v súlade s § 19a zákona č. 92/1991 Zb.,
* pri prerokovaní rôznych žiadostí boli zapracovaná do dodatkov ku kúpnym zmluvám možnosť „zročnosti“ pohľadávky a povinnosť predložiť notársku zápisnicu s exekučným titulom.

Sekcia sledovania pohľadávok spolupracuje v  prípadoch neplnenia zmluvných podmienok kupujúcimi so Sekciou vymáhania pohľadávok a odstupovania od zmlúv. Poskytuje jej všetky potrebné informácie a podklady - aktuálnu výšku pohľadávok a stavu žiadostí o súhlas s nakladaním s privatizovaným majetkom podľa § 19 a. zákona č. 92/1991 Zb.- v  prípadoch vstupu spoločností do likvidácie, konkurzu, v prípadoch exekúcie, odstúpenia od zmluvy, postúpenia pohľadávok a pri príprave trvalého upustenia od vymáhania pohľadávok. V prípadoch už vyhlásených konkurzov vypracováva Sekcia sledovania pohľadávok pre právny odbor a Sekciu vymáhania pohľadávok a odstupovania od zmlúv podklady a výpočty v zmysle potrieb pre konkurzné konania a taktiež pre prípady riešené súdnou cestou.

Od roku 2007 poskytuje Fond potvrdenia pre žiadateľov o dotácie z fondov Európskej únie alebo o finančnú podporu od Ministerstva pôdohospodárstva Slovenskej republiky o tom, čie títo žiadatelia majú záväzok voči Fondu. V roku 2008 vybavil Fond 60 takýchto žiadostí.

Počas roku 2008 spolupracovala Sekcia sledovania pohľadávok so Sekciou legislatívno - právnou Ministerstva zdravotníctva Slovenskej republiky pri spracovaní žiadostí nadobúdateľov privatizovaného majetku zo zmlúv o predaji majetku, resp. o bezodplatnom prevode majetku ohľadne záväzkov zabezpečovania zdravotnej starostlivosti.

### VI. Vymáhanie pohľadávok, odstupovanie od zmlúv a konkurzy

Činnosť sekcie vymáhania pohľadávok a odstupovania od zmlúv (ďalej len „SVPOZ“ alebo „sekcia“) je zameraná predovšetkým na mimosúdne vymáhanie pohľadávok Fondu a prípravu a uplatňovanie nárokov Fondu na súdoch. Jedná sa o rozhodujúcu náplň práce dvoch oddelení SVPOZ - Oddelenia vymáhania pohľadávok a Oddelenia konkurzov, exekúcií a likvidácií.

Mimosúdne vymáhanie pohľadávok Fondu je zamerané prevažne na pohľadávky zo zmlúv uzavretých v rámci privatizačného procesu, ale aj z iných obchodno-záväzkových vzťahov. Podkladom pre úkony súvisiace s vymáhaním je najmä agenda odstúpená zo sekcie sledovania pohľadávok, výsledky právnych analýz a kontrol vykonávaných Fondom u nadobúdateľov privatizovaného majetku, ako aj finančné nároky vyčíslené SVPOZ po odstúpení od zmlúv uzavretých s nadobúdateľmi privatizovaného majetku resp. po realizácii záložného práva na akcie. V prípadoch, ak sú nároky Fondu uplatňované na súdoch, SVPOZ úzko spolupracuje so sekciou právnou, kontroly a  sťažností a v osobitných prípadoch aj s externými právnymi zástupcami. Pracovníci sekcie zastupujú Fond v konkurzných konaniach vrátane  konkurzných súdov.

Na základe plnenia záväzkov nadobúdateľov privatizovaného majetku Fond v priebehu roka 2008 neodstúpil od žiadnej zmluvy. Fond však vo svojom majetku evidoval majetok z odstúpenia, ktorý sa týka šiestich prípadov odstúpenia od zmluvy, realizovaných pred rokom 2008. Celková účtovná hodnota prenajatého majetku k 31.12.2008 predstavuje sumu 60 000 098,- Sk .

Sekcia vymáhania pohľadávok a odstupovania od zmlúv v roku 2008 spravovala klasifikované pohľadávky Fondu, podľa stavu k 31.12.2008 v celkovom počte 169 v objeme Sk 5 412 220 583,- Sk, v tom:

* 126 pohľadávok vyplývajúcich z privatizačných zmlúv
* 43 pohľadávok z iných ako privatizačných zmlúv (pohľadávky z neoprávnene vyplatených dlhopisov, pohľadávky z dividend, súdne trovy, pohľadávky z nájomných zmlúv, ap.)

Činnosť sekcie navonok sa v roku 2008 sústreďovala predovšetkým na rokovania, stretnutia a písomnú korešpondenciu, ktoré sa týkali hlavne:

* návrhov na vyhlásenie konkurzu, návrhov na výkon exekúcie a návrhov a súhlasov na zriadenie exekučného záložného práva
* prihlasovania pohľadávok do konkurzov a likvidácií
* incidenčných žalôb
* komunikácie s konkurznými súdmi, správcami konkurznej podstaty
* návrhov na veriteľskú spoluprácu
* potvrdenia právoplatnosti a vykonateľnosti súdnych rozhodnutí
* korešpondencie súvisiacej so správou majetku (napr. miestne dane a poplatky, katastre nehnuteľností)
* zabezpečením realizácie dobrovoľných dražieb ap.

SVPOZ v roku 2008 vypracovala a predložila na schválenie do orgánov Fondu spolu 73 materiálov, predovšetkým:

* návrhy postupu pri vymáhaní pohľadávok, vrátane návrhov na trvalé upustenie od vymáhania pohľadávok a odpis pohľadávok
* návrhy na výkon exekúcie
* informácie o priebehu konkurzného resp. exekučného konania
* udelenie záväzného pokynu pre správcov konkurznej podstaty
* návrhy na výber dražobníka
* návrhy na mimosúdne vyrovnanie
* prehľady o pohľadávkach Fondu
* riešenie výmazu záložného práva u postúpených pohľadávok ap.

V kauze súdneho sporu o neplatnosť odstúpenia Fondu od zmluvy o kúpe akcií spoločnosti Letisko M.R.Štefánika – Airport Bratislava, a.s. (BTS), so sídlom v Bratislave sa podarilo zabezpečiť uzatvorenie Zmluvy o urovnaní súdneho sporu o platnosti odstúpenia Fondu od zmluvy. Splnením odkladacích podmienok nastal dňom 18.9.2008 aj closing predmetnej Zmluvy o kúpe akcií na základe právoplatného odstúpenia od zmluvy. Zatiaľ otvorenou ostáva otázka vysporiadania príslušenstva z prijatého plnenia (istiny) v dôsledku odstúpenia od tejto zmluvy.

V roku 2008 sekcia spravovala pohľadávky evidované voči spoločnostiam dlžníkov, ktoré boli zrušené príslušnými registrovými súdmi v súlade s platnými právnymi normami. K 31.12.2008 sa jedná o 95 pohľadávok s účtovnou hodnotou 3 982 035 403,36 Sk.

Súčasne sekcia spravovala pohľadávky uplatnené v konkurzných a exekučných konaniach a pohľadávky v likvidácii. Podľa stavu k 31.12.2008 Fond eviduje:

* 17 pohľadávok v konkurzných konaniach v  hodnote 316 287 769,82 Sk
* 34 pohľadávok v exekučných konaniach v hodnote 133 496 734,69 Sk
* 1 pohľadávku v likvidácii v hodnote 35 579 020,00 Sk

Do činnosti SVPOZ aj v roku 2008 patrilo zabezpečovanie povinností Fondu v oblasti poskytovania súčinnosti postupcu pre riadny výkon postúpených pohľadávok, ktoré Fondu vyplývajú zo Zmluvy o postúpení pohľadávok, uzavretej v roku 2006. Sekcia priebežne podľa požiadaviek postupníka zabezpečovala a naďalej zabezpečuje všetky doklady a potrebné informácie týkajúce sa postúpených pohľadávok. V tejto súvislosti sekcia v roku 2008 zaznamenala najväčší posun v otázke výmazu záložných práv na akcie, ktoré zabezpečujú pohľadávky postúpené Fondom v zmysle predmetnej zmluvy, keď sekcia dosiahla dohodu s postupníkom, aby v mene Fondu vykonal všetky potrebné úkony v Centrálnom depozitári cenných papierov SR súvisiace s výmazom záložných práv Fondu ako záložného veriteľa.

|  |  |
| --- | --- |
| **Pohľadávky uplatňované Fondom k 31.12.2008 v:** | **Objem v tis. Sk** |
| Konkurzných konaniach | 316 288 |
| Exekúciách | 133 497 |
| Likvidáciách | 35 579 |
| **Spolu:** | **485 364** |

### VII. Súdne spory a právna agenda

Pôsobnosť sekcie v oblasti „práva“ možno v širšom poňatí zhrnúť do troch oblastí, v rámci ktorých sa aj v roku 2008 úlohy zabezpečovali:

1. legislatívna činnosť
2. právna agenda a zastupovanie pred súdmi
3. rôzne - vybavovanie bežnej korešpondencie internej aj vonkajšej
4. - poradenská právna činnosť

Do **legislatívnej činnosti** patrí spracovávanie pripomienok k návrhom zákonov, resp. iných právnych predpisov v rámci medzirezortného pripomienkového konania. Do tejto oblasti sa zahŕňa aj interná legislatívna činnosť, najmä vypracovanie interných právnych predpisov Fondu.

Podstatnú a najdôležitejšiu činnosť zabezpečuje sekcia v rámci **právnej agendy a zastupovaní pred súdmi** – zastupuje v súdnych sporoch v konaniach pred súdmi, vrátane zastupovania v konaniach o mimoriadnych opravných prostriedkoch. Postup sa vykonáva v súlade so „Smernicou pre postup právnikov právneho odboru Fondu v priebehu súdnych sporov“.

Na základe rozhodnutí súdov po prijatí uznesenia orgánom Fondu spracúva a predkladá príslušnému súdu návrh žaloby, resp. petit žaloby. Nakoľko Fond je účastníkom súdneho konania aj v pasívnych súdnych sporoch, sekcia vypracúva a predkladá súdom aj vyjadrenia- stanoviská k predloženým návrhom, kde Fond je žalovaný, resp. je účastníkom súdneho konania na strane žalovaného. Sekcia zabezpečuje účasť na vytýčených pojednávaniach súdov v jednotlivých právnych kauzách.

Z uvedeného vyplýva, že v súdnych sporoch vedených na jednotlivých súdoch Fond vystupuje ako žalobca (aktívny súdny spor) alebo je žalovaným (pasívny súdny spor). Osobitnú časť tvoria súdne spory, kde Fond sa stal účastníkom súdneho konania v prípade nástupníctva po bývalom š.p..

Predmetom súdnych sporov je vo väčšine prípadov vymáhanie pohľadávok, ktoré vyplývajú z uzatvorených zmlúv, vymáhanie pohľadávok po odstúpení od kúpnej zmluvy, ako i  zastupovania o určení práva, napr. o  určenie neplatnosti právneho úkonu, určenie neplatnosti prijatých uznesení valných zhromaždení.

V roku 2008 k počtu 122 neukončených súdnych sporov ku 31. 12. 2007 v zastupovaní internými právnymi zástupcami vstúpil Fond do ďalších 39 neukončených súdnych sporov aktívnych aj pasívnych. Do konania sa vrátil na ďalšie konanie 1 súdny spor.

V zastupovaní internými právnikmi bolo v priebehu roka 2008 celkom ukončených 38 súdnych sporov. K 31. 12. 2008 bolo v zastupovaní internými právnymi zástupcami neukončených 124 súdnych sporov. Finančný odhad v týchto neukončených súdnych sporoch aktívnych predstavuje čiastku 727 648 038,35 Sk a pasívnych čiastku 4 002 064 014,44 Sk.

Fond na súdoch zastupujú aj externí právni zástupcovia. Postup upravuje „Smernica FNM SR pre uzatváranie zmlúv o poskytovaní právnej pomoci s externými právnikmi“.

K 31. 12. 2008 externí právni zástupcovia vykázali celkom 168 neukončených súdnych sporov, z toho 128 sporov predstavujú spory o vyplatenie dlhopisu Fondu. Finančný odhad neukončených súdnych sporov aktívnych predstavuje čiastku 859 561 609,48 Sk a  pasívnych čiastku 681 833 044,43 Sk.

**Neukončené súdne spory k 31.12.2008**

|  |  |  |
| --- | --- | --- |
| **Súdne spory** | **Počet** | **Finančný odhad v tis. Sk** |
| V zastupovaní internými právnikmi – aktívne  – pasívne | 48 | 727 648 |
| 76 | - 4 002 064 |
| V zastupovaní externými právnikmi – aktívne  – pasívne | 14 | 859 562 |
| 154 | - 681 833 |
| **Spolu:** | **292** | **Aktívny: + 1 587 210 Pasívny: - 4 683 897** |

Do oblasti zabezpečovania **rôznych úloh** možno v roku 2008 zahrnúť vybavovanie značnej časti bežnej internej aj vonkajšej korešpondencie, poradenskú právnu činnosť pre ostatné útvary Fondu, posudzovanie dôležitých právnych dokumentov, dotýkajúcich sa činnosti Fondu. K tomu treba uviesť aj vypracovávanie a zabezpečovanie dokladov– podkladov v rámci požiadaviek súdov aj v právnych veciach, v ktorých Fond nie je účastníkom napr. súdnych konaní.

Osobitnú časť činnosti sekcie v tejto oblasti tvorí rýchla a kvalitná spolupráca s  externými právnymi subjektami zastupujúcimi Fond. Na základe uvedeného sa zabezpečuje najmä uzatvorenie zmluvy o  právnej pomoci, priebežná komunikácia, evidencia originálov zmlúv o právnej pomoci. Ďalej predkladanie materiálov do poradných orgánov Fondu o vzájomnej právnej pomoci - informačný materiál o stave súdnych sporov v internom aj v  externom právnom zastúpení s  aktualizovaným stavom v polročných intervaloch, o uzatvorených zmluvách o poskytnutí právnej pomoci vo štvrťročných intervaloch, evidencia a  zakladanie podkladov k spolupráci s externými právnymi subjektami (evidenčné listy a zložky externých právnych kancelárií, vrátane ponúk na spoluprácu).

### VIII. Kontrola a vybavovanie sťažností

Kontrolná činnosť Fondu je realizovaná v zmysle „Zásad kontrolnej činnosti Fondu“. Zásady stanovujú základné pravidlá a postupy pre zamestnancov Fondu vykonávajúcich kontrolnú činnosť a upravujú úlohy a pôsobnosť jednotlivých organizačných útvarov Fondu pri výkone kontrolnej činnosti, ktorá je rozdelená na vnútornú a vonkajšiu kontrolnú činnosť.

***Vnútorná kontrolná činnosť*** bola zameraná hlavne na vybavovanie doručených podaní, ktorých štruktúra bola nasledovná: podnety, žiadosti, sťažnosti (25 prípadov), ako aj na vybavovanie dožiadaní orgánov Policajného zboru SR (20 prípadov). Doručené podania sapo obsahovej stránke týkali najmä podnetov na prešetrenie privatizačného procesu, žiadostí k prešetreniu porušovania ustanovení zmluvných záväzkov, nakladania s privatizovaným majetkom a konania kupujúcich v súvislosti s odpredajom bytov do osobného vlastníctva, rozviazania pracovného pomeru zamestnancov, vlastníckych vzťahov k pôde a žiadostí o náhradu za živý a mŕtvy inventár ako aj prešetrenie predaja pohľadávky Fondu a prešetrenie verejných obchodných súťaží. Zistenia kontroly boli predkladané na prerokovanie orgánom Fondu, ktoré formou uznesenia prijali konkrétne opatrenia ako napr. vykonanie hĺbkových kontrol v dotknutých spoločnostiach.

Dožiadania, sťažnosti a podnety od orgánov Policajného zboru SR sa týkali šetrení, v ktorých konali orgány činné v trestnom konaní v súčinnosti so súdmi.

***Vonkajšia kontrolná činnosť*** vroku 2008 bola vykonávanásúlade s „Plánom kontrolnej činnosti na rok 2008“, na základe požiadaviek Výkonného výboru Fondu a na základe spolupráce s orgánmi obchodných spoločností, v ktorých má Fond majetkovú účasť. Kontroly boli zamerané na plnenie záväzkov vyplývajúcich z ustanovení zmlúv o predaji podnikov, resp. akcií a na stav a nakladanie s privatizovaným majetkom u ich nadobúdateľov v súlade s § 19a a § 40 ods. 2 zákona, ako aj na kontrolu hospodárenia v obchodných spoločnostiach, v ktorých mal Fond majetkovú účasť. Kontroly sa uskutočnili na základe schváleného poverenia Výkonného výboru Fondu. V zmysle „Zásad kontrolnej činnosti Fondu“ boli o výsledkoch kontrol vypracované protokoly, s obsahom ktorých boli oboznámení príslušní štatutárni zástupcovia kontrolovaných subjektov. O prerokovaní „Protokolu o výsledku kontroly“ bola spísaná zápisnica, v ktorej boli dohodnuté, resp. určené termíny na odstránenie zistených nedostatkov. Po analýze zistených nedostatkov možno konštatovať, že kontrolné zistenia sa vo všeobecnosti týkali nedodržiavania zákonných obmedzení pri nakladaní s privatizovaným majetkom, najmä pri prenájme, odpredaji a založení majetku podľa § 19a zákona, pri ktorých sa vyžaduje predchádzajúci písomný súhlas Fondu.

V roku 2008 vykonala sekcia právna, kontroly a sťažností Fondu 14 kontrol, z toho v 4 prípadoch sa jednalo o kontrolu dodržiavania zmlúv v zdravotníckych zariadeniach, v 2 prípadoch to boli kontroly zmlúv o bezodplatnom prevode majetku na subjekty a 8 kontrol sa týkalo zmlúv o predaji podniku a odplatnom prevode akcií.

Výsledky z vykonaných kontrol boli prerokované v polročných intervaloch príslušnými orgánmi Fondu, ktoré formou uznesení, prijali konkrétne opatrenia za účelom nápravy skutkového stavu. Správy o výsledkoch kontrolnej činnosti boli zaslané Najvyššiemu kontrolnému úradu Slovenskej republiky.

# HOSPODÁRENIE FONDU V ROKU 2008

### I. Príjmy Fondu

Celkové príjmy Fondu, vrátane zostatku peňažných prostriedkov z predchádzajúceho obdobia, dosiahli v roku 2008 celkovú výšku 26 039 213 tis. Sk.

Objemovo najvýznamnejšiu príjmovú položku, tvoriacu 97,42% z celkového objemu príjmov Fondu v roku 2008, predstavujú príjmy z dividend zo spoločností, v ktorých má Fond majetkovú účasť. Objem vyplatených dividend závisí od dosiahnutých hospodárskych výsledkov týchto spoločností.

Získané peňažné prostriedky, do realizácie svojich záväzkov, ukladá Fond na termínované vklady, čím tieto prostriedky zhodnocuje. Úrokové výnosy vyplácané peňažnými ústavmi počas roku 2008 tvoria druhú najvýznamnejšiu príjmovú položku, ktorá predstavuje 2,41% z celkového objemu príjmov Fondu. Ich výšku ovplyvnil objem peňažných prostriedkov, ktoré mal Fond počas roka k dispozícii na svojich účtoch v bankách, ale aj základná a limitná úroková sadzba vyhlasovaná Národnou bankou Slovenska.

Nepatrné percento z celkového objemu príjmov tvoria príjmy zo zmlúv, ktoré Fond uzavrel pred rokom 2008, ale aj príjmy zo zmlúv, ktoré Fond uzavrel v roku 2008. Ďalej sem patria úroky z kúpnopredajných zmlúv, sankcie za oneskorené úhrady, kurzové rozdiely, príjmy z nájomného, vratky a iné.

Celkový prehľad príjmov Fondu v roku 2008 je uvedený v nasledujúcej tabuľke.

**Príjmy Fondu v roku 2008** (v tis. Sk)



### II. Výdavky Fondu

Použitie majetku Fondu vymedzuje § 28 ods. 3 zákona, ktorý Fondu stanovuje účely, na ktoré môže použiť svoje finančné prostriedky. V roku 2008 celkové výdavky Fondu dosiahli výšku 17 429 963 tis. Sk.

Podstatnú časť z týchto výdavkov vo výške 16 734 050 tis. Sk, čo zodpovedá 96,01 % z celkových výdavkov Fondu v sledovanom období, predstavujú úhrady podľa § 28 ods. 3 písm. b) zákona. Ide o použitie majetku Fondu v súlade s rozhodnutiami vlády Slovenskej republiky. Tieto výdavky sú v posledných rokoch realizované z príjmov, ktoré Fond získa z dividend, pričom v roku 2008 boli tieto príjmy v súlade s rozhodnutím vlády Slovenskej republiky transferované do štátnych finančných aktív. Ďalšími položkami vo výdavkovej časti, ku ktorých plneniu došlo, sú náklady na zvyšovanie základného imania, náklady na činnosť Fondu, náklady na nákup majetku a majetkových účastí, na ktoré má Fond predkupné právo, náklady na uspokojovanie nárokov oprávnených osôb podľa osobitných predpisov, náklady spojené so splácaním dlhopisov Fondu a ich výnosov, náklady vzniknuté v dôsledku odstúpenia od zmluvy, ale aj náklady súvisiace so zákonným ručením Fondu podľa § 15 a § 30 zákona. V zmysle uvedených paragrafov môže byť Fond žalovaný za nesplnenie svojich záväzkov alebo iných povinností, za ktorých porušenie zodpovedá celým svojím majetkom. Ide napríklad o záväzky voči kupujúcim privatizovaného majetku vyplývajúce z kúpnych zmlúv, alebo o záväzky voči nadobúdateľom privatizačného majetku.

Podrobnejšiu špecifikáciu jednotlivých položiek v členení podľa zákona obsahuje nasledujúca tabuľka, v ktorej je uvedený prehľad použitia majetku Fondu v roku 2008.

**Výdavky Fondu v roku 2008**(v tis. Sk)



Prehľad najvýznamnejších výdavkov Fondu podľa § 28 ods. 3 zákona:

1. **§ 28 ods. 3 písm. b)** – použitie majetku Fondu v súlade s uzneseniami vlády SR:

* uznesením č. 867 zo dňa 11.10.2007 vláda SR odsúhlasila použitie majetku Fondu v roku 2008 v súlade s § 28 ods. 3 písm. b) bod 9 zákona vo výške 18 700 mil. Sk na posilnenie štátnych finančných aktív s tým, že v zmysle bodu F.1 predmetného uznesenia, odporučila prezidentovi Prezídia Fondu zabezpečiť z rozpočtu Fondu na rok 2008 tieto prostriedky z dividend, ktoré v spoločnostiach s majetkovou účasťou Fondu vznikli z výkonu ich činnosti. Po spracovaní aktuálnych informácií možno konštatovať, že došlo k výpadku príjmov z dividend, čo ovplyvnilo výdavky určené na posilnenie štátnych finančných aktív. Výška dividend bola vyčíslená v spolupráci s Ministerstvom financií Slovenskej republiky a Ministerstvom hospodárstva Slovenskej republiky na čiastku 18 700 mil. Sk. Počas roku 2008 boli na účty Fondu, v súlade s rozhodnutiami valných zhromaždení, pripísané peňažné prostriedky vo výške **16 734 050 tis. Sk,** čo znamená pokles o cca 11% oproti očakávanej výške. Objem vyplatených dividend závisí od dosiahnutých hospodárskych výsledkov v jednotlivých spoločnostiach a Fond ho nemôže výraznejšie ovplyvňovať. Všetky dividendy poukázané na účty Fondu boli prevedené v prospech Ministerstva financií Slovenskej republiky nasledovne:
* v  súlade so Zmluvou o poskytnutí finančných prostriedkov 01/2008 zo dňa 12.08.2008 bola dňa 18.08.08 na účet Ministerstva financií Slovenskej republiky prevedená prvá a druhá časť peňažných prostriedkov vo výške 9 000 000 tis. Sk.
* v  súlade so Zmluvou o poskytnutí finančných prostriedkov 02/2008 zo dňa 31.10.2008 bola dňa 5.11.2008 na účet Ministerstva financií Slovenskej republiky prevedená tretia časť peňažných prostriedkov vo výške 7 733 315 tis. Sk.
* v  súlade so Zmluvou o poskytnutí finančných prostriedkov 03/2008 zo dňa 15.12.2008 bola dňa 19.12.2008 na účet Ministerstva financií Slovenskej republiky prevedená štvrtá časť peňažných prostriedkov vo výške 735 tis. Sk.

1. **§ 28 ods. 3 písm. c)** - náklady na zvýšenie základného imania obchodných spoločností, ktorých akcionárom alebo spoločníkom je Fond. Časť z týchto peňažných prostriedkov vo výške 348 000 tis. Sk bola použitá na zvýšenie základného imania v spoločnosti DMD GROUP, a.s. v súlade s uznesením vlády Slovenskej republiky č. 853 zo dňa 26.11.2008 a zostávajúca časť vo výške 2 000 tis. Sk na zvýšenie základného imania spoločnosti Poliklinika Tehelná, a.s., ktoré schválilo Prezídium Fondu (73/196/07) v roku 2007.
2. **§ 28 ods. 3 písm. d)** - náklady spojené s činnosťou Fondu.
3. **§ 28 ods. 3 písm. f)** - náklady Fondu spojené s podporou privatizácie, schválené v zmysle Štatútu Fondu uznesením Prezídia Fondu.
4. **§ 28 ods. 3 písm. g)** - náklady na nákup majetku a majetkových účastí, na ktoré má Fond predkupné právo. V súlade s uznesením Prezídia Fondu zo dňa 23.9.2008 a v súlade so Zmluvou o kúpe cenných papierov emitovaných spoločnosťou DMD GROUP, a.s. Trenčín, odkúpil Fond 30 ks akcií tejto spoločnosti.
5. **§ 28 ods.3 písm. h)** - náklady na uspokojovanie nárokov oprávnených osôb podľa osobitných predpisov.
6. **§ 28 ods. 3 písm. k)** - náklady spojené so splatením dlhopisov Fondu a ich výnosov.
7. **§ 28 ods. 3 písm. l)** - úhrada nákladov vzniknutých v dôsledku odstúpenia od zmluvy alebo na uzatváranie zmlúv o nájme takto získaného majetku, resp. nákladov, ktoré vznikli z mimosúdnych dohôd. V priebehu roku 2008 uhrádzal Fond z tejto položky výdavky, ktoré súvisia s odstúpením od zmlúv č.2256/06 (Letisko M. R. Štefánika - Airport Bratislava, a.s.) a č. 1331/96 (EUROCAMP FICC, a.s.).
8. **§ 15 ods. 4 zákona** - podľa uvedeného paragrafu Fond ručí svojím majetkom za splnenie záväzkov nadobúdateľom privatizačného majetku.
9. **§ 30 zákona** - pri uskutočňovaní činností uvedených v § 28 vznikajú Fondu práva a záväzky. Fond môže byť žalovaný za nesplnenie svojich záväzkov alebo iných povinností, za ktorých porušenie zodpovedá celým svojím majetkom. Ide napríklad o záväzky voči kupujúcim privatizovaného majetku vyplývajúce z kúpnych zmlúv. Plnenie týchto záväzkov nezávisí od rozhodnutí Fondu, ale v prevažnej miere od rozhodnutí súdu.

***III. Bilancia príjmov a výdavkov Fondu k 31.12.2008*** (počítané na báze cash flow)

Použiteľné finančné prostriedky, ktoré Fond k 1.1.2008 evidoval na svojich účtoch predstavovali čiastku 8 861 844 tis. Sk.

Počas roku 2008 príjmy Fondu dosiahli čiastku 17 177 370 tis. Sk. Z uvedeného vyplýva, že v priebehu sledovaného obdobia mal Fond na uhrádzanie svojich záväzkov peňažné zdroje v celkovom objeme 26 039 214 tis. Sk.

Zároveň v roku 2008 Fond priebežne uhrádzal všetky svoje záväzky v termínoch splatnosti a k 31.12.2008 neevidoval neuhradené splatné záväzky. Celková výška výdavkov Fondu v roku 2008 dosiahla objem 17 429 963 tis. Sk.

Na základe uvedeného vykázal Fond k 31.12.2008 prebytok finančných prostriedkov vo výške 8 609 251 tis. Sk. Tieto finančné prostriedky budú použité na plnenie záväzkov Fondu v súlade so zákonom.

**Peňažné prostriedky k 31.12.2008** (v tis. Sk)

|  |  |  |  |
| --- | --- | --- | --- |
| **Počiatočný stav** | **Príjmy** | **Výdavky** | **Konečný stav** |
| 8 861 844,10 | 17 177 369,67 | 17 429 962,74 | 8 609 251,03 |

**Bilancia príjmov a výdavkov za rok 2008** (v tis. Sk)

|  |  |  |
| --- | --- | --- |
| **Príjmy** | **Výdavky** | **Saldo** |
| 17 177 369,67 | 17 429 962,74 | -252 593,07 |

###### *IV. Stav majetku Fondu k 31.12.2008*

Na základe výsledkov ročnej účtovnej závierky k 31.12.2008 stav majetku, jeho štruktúra a zdroje krytia sú nasledovné:

(v tis. Sk)

|  |  |  |
| --- | --- | --- |
| **SÚVAHA k 31. 12.** | **rok 2007** | **rok 2008** |
| AKTÍVA SPOLU | **86 047 562** | **84 547 863** |
| *v tom : 1. Neobežný majetok* | *45 628 836* | *45 626 959* |
| *2. Obežný majetok* | *40 418 726* | *38 920 904* |
| PASÍVA SPOLU | **86 047 562** | **84 547 863** |
| *v tom : 1. Vlastné imanie* | *85 487 948* | *84 018 524* |
| *2. Záväzky* | *559 614* | *529 339* |